Foto: Hina, Index, Pixsel, 123rf

ZAGREB - 1. TRAVNJA 2017. - JAKOV Kitarović podnio je zahtjev za razvod braka od Kolinde. Tu informaciju podijelio je sa svojim najbližim prijateljima, a njegovo objašnjenje za takav potez je jednostavno: Više nije mogao izdržati.



O Jakovu Kitaroviću mediji su i ranije pisali kao o skromnom i samozatajnom profesoru koji je svoju karijeru podredio ambicijama aktualne hrvatske predsjednice.



Iako su u braku još od 1996. godine, doznajemo da su posljednje dvije godine bile presudne za njihov odnos.



“Ona nikad nije bila naročito skromna, ali otkad je postala predsjednica, počela se ponašati kao kraljica. Da stvari ne idu u dobrom smjeru, postalo mi je jasno kad me izrezala s fotografije susreta s britanskom kraljicom. Kad sam je pitao zašto je to napravila, samo me potapšala i rekla da ne zamaram svoju glavicu time”, požalio se Jakov svojim prijateljima, dodavši kako sve teže razumije svoju (uskoro bivšu) suprugu.



"O čemu ona uopće govori?"



"Upoznao sam ju kao normalnu i dragu djevojku, ali otkad je većinu vremena počela provoditi na Pantovčaku, suštinski se promijenila. Više ne razumijem pola toga što govori. Jednom mi je pola sata pričala o uspravnici koju bi svi morali bespridržajno podržati, a ja sam kimao glavom jer nisam htio priznati da nemam pojma o čemu govori. Iskreno, mislim da nema ni ona", rekao je ovih dana razočarani Jakov nekolicini bliskih prijatelja.



Da se nešto ozbiljno promijenilo s Kolindom otkad je postala predsjednica, svjedoči i razgovor supružnika koji se odvijao nakon što se predsjednica vratila s proslave rođendana koju je za nju organizirao Zdravko Mamić.



"Tko normalan u 3 ujutro u bračnom krevetu govori o jugo-unitaristima i orjunašima? Tko?!", zapitao se očajni Jakov u razgovoru s prijateljima.



No, kap koja je prelila čašu strpljenja Jakova Kitarovića odnosi se na još uvijek nerazjašnjeni Kolindin put u Ameriku. “Što je tamo radila? S kim se sastajala? Zašto me nije povela? Nekad sam se po Americi vozio službenim autom veleposlanstva, što se dogodilo u međuvremenu? Rekla mi je da ima važne sastanke, a onda je vidim kako se tajnovito smijulji pred ogradom Bijele kuće. Mogu shvatiti zašto detalje svog posjeta krije od medija, ali kad je i meni rekla da mi ne smije ništa reći jer je to službena tajna, ostao sam bez teksta. S druge strane, o njezinom ‘bilateralnom susretu’ s američkim potpredsjednikom Penceom, koji je trajao osam sekundi, morao sam slušati satima”, požalio se Jakov.



"Kad vam toliko ljudi svakodnevno govori da morate izdržati, to je velika odgovornost. No, u zadnje vrijeme se čak i to počelo mijenjati. Ljudi me ovih dana u prolazu samo potapšu po leđima, a neki ne naprave čak ni to, nego mi tek upute pogled pun suosjećanja. Mislim da je svima postalo jasno da traže previše od mene. Zahvalan sam svima na potpori, ali jednostavno ne mogu više", rekao je Jakov prijateljima.



Poruka s Pantovčaka: "Zajedništvo počinje kod kuće"



U Uredu predsjednice nisu htjeli službeno komentirati ovu informaciju. No, neslužbeno doznajemo da predsjednica zbog nepredviđenog razvoja situacije planira iskoristiti svoje ovlasti vrhovne zapovjednice Oružanih snaga RH.



"Svaki udar na predsjednicu je ujedno i udar na temelje hrvatske države. Predsjednica je u više navrata istaknula kako je upravo ona faktor stabilnosti i zajedništva i zato neće dozvoliti ovakve udare na hrvatske institucije, neovisno o tome dolaze li izvana ili iznutra. Zajedništvo počinje kod kuće, milom ili silom", rekao nam je neimenovani izvor s Pantovčaka.



Jakov Kitarović zadnji put je viđen kako se penje preko žičane ograde na hrvatsko-slovenskoj granici.